[pic] | ЕВРОПЕЙСКА КОМИСИЯ |

Брюксел, 11.1.2011

COM(2010) 813 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

относно изпълнението на Решение (ЕО) № 1297/2008/ЕО на Европейския парламент и на Съвета от 16 декември 2008 година относно Програма за модернизиране на европейската статистика относно предприятията и търговията (MEETS)

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

относно изпълнението на Решение (ЕО) № 1297/2008/ЕО на Европейския парламент и на Съвета от 16 декември 2008 година относно Програма за модернизиране на европейската статистика относно предприятията и търговията (MEETS)

ВЪВЕДЕНИЕ

По силата на член 6 от Решение № 1297/2008/ЕО на Европейския парламент и на Съвета от 16 декември 2008 година относно Програма за модернизиране на европейската статистика относно предприятията и търговията (MEETS) (наричано по-нататък „Решение MEETS“) „до 31 декември 2010 г. и след това ежегодно до 2013 г. Комисията предоставя на Европейския парламент и на Съвета доклад относно изпълнението на Програмата MEETS.“.

В този доклад се разглеждат предприетите от държавите-членки съвместно с Комисията (Евростат) дейности в рамките на Програмата MEETS съгласно разпоредбите от Решението MEETS и приетите през 2009 г. свързани с тях решения на Комисията относно годишните работни програми за 2009 и 2010 година. Проектът MEETS стриктно следва основните насоки, посочени в Съобщението на Комисията до Европейския парламент и Съвета от 10 август 2009 г. за метода за изготвяне на статистическата информация на ЕС: визия за следващото десетилетие[1].

ЦЕЛИ, ГОДИШНИ ДЕЙСТВИЯ И ПРИОРИТЕТИ

С първата годишна работна програма (за 2009 г.) беше поставено началото на всички действия за основно реорганизиране и модернизиране на статистиката за предприятията и търговията според предвиденото в основното Решение MEETS. Действията бяха прехвърлени във втората годишна работна програма (за 2010 г.) и продължават понастоящем. Затова в доклада се поставя ударение върху постигнатия досега напредък по отношение на изпълнението на действията, като се отделя особено внимание на мрежите за съвместна дейност в рамките на Европейската статистическа система (ЕСС), а именно т. нар. „мрежи ЕСС“, които бяха създадени във връзка с редица дейности. Мрежите ЕСС бяха разработени с цел споделяне на опит и разпространение на знания в ЕСС, както и за да се обхване работата по проекти, извършена от някои държави-членки, като резултатите са достъпни за цялата ЕСС.

Освен мрежите ЕСС бяха предоставени средства за сключване с Националните статистически институти (НСИ) на споразумения за отпускане на безвъзмездни средства и бяха сключени редица договори за провеждане на външни проучвания. С Евростат и НСИ бяха изготвени и други проекти, които все още нямат финансови отражения. За подпомагане на изпълнението на програмата бяха използвани средства за техническа и административна помощ, например за организиране на работни срещи и работни групи с национални експерти. Общо размерът на средствата, отпуснати от ЕС, възлиза на около 5 млн. EUR и 10 млн. EUR за работните програми съответно за 2009 и 2010 г., които бяха използвани за финансиране на повече от 25 проекта. Най-често използваните начини за финансиране на действията (около 90 %) бяха както мрежите ЕСС, така и безвъзмездните средства, отпуснати за отделни проекти.

Цел 1: Да се преразгледат приоритетите и да се развият целеви набори от показатели за нови области

Идентифициране на областите с по-малко значение

Необходимостта от намаляване на тежестта върху респондентите, както и за намаляване на разходите за изготвяне на статистика, доведе до преразглеждане на приоритетите. Целта на този проект е да бъдат идентифицирани областите и характеристиките, посочени в законовите изисквания за бизнес статистиката, които са по-малко важни и съответно могат да бъдат премахнати от тези изисквания. Това беше осъществено посредством проучване („Преглед на правните актове и методологии за бизнес статистиката и търговията“) и т. нар. „филтриране“, което беше проведено през 2009 г. от Евростат при тясно сътрудничество с НСИ с цел идентифициране на правните актове или частите от правни актове в областта на бизнес статистиката, които се нуждаят от по-задълбочено разглеждане. Тези приоритети (набор от променливи стойности) бяха потвърдени за бизнес статистиката от Европейския статистически консултативен комитет (ESAC) в началото на 2010 г. и бяха също така предмет на консултация с Европейските търговски асоциации (FEBI). За краткосрочната статистика беше проведена консултация с потребителите в контекста на редовните текущи прегледи в тази област, които се състоят в проучване сред потребителите, проучване сред НСИ и преглед на процеса в Евростат.

Предложенията и за двете събирания на данни бяха изпратени обратно до съответните работни групи.

Развитие на нови области

Най-важните области, които следва да бъдат проучени, са глобализацията и предприемачеството. Първият главен проект в областта на глобализацията е „разработването на статистика за групи предприятия“. Целите на този проект са следните: а) идентифициране на полезни и съдържателни показатели, основани на групи предприятия като единица за наблюдение, тъй като те представляват основните двигатели на глобализацията и б) изпробване на осъществимостта на събирането на тези показатели. След проведените през 2009 г. две срещи на експерти беше извършено предварително идентифициране на нуждите на потребителите и на ситуацията, свързана с предлагането от гледна точка на външната търговия и на бизнес статистиката. В областта на статистиката за търговията интересът е насочен към приноса на групите предприятия за международната търговия и към търговията в рамките на групата, както и към нейния дял в световната търговия. В контекста на структурната бизнес статистика се обсъжда дали групите предприятия следва да бъдат въведени като единици за наблюдение за бизнес статистика и дали следва да бъде разгледано въздействието на групите предприятия върху малките и средните предприятия и върху статистиката за бизнес демографията.

Беше проведено проучване с цел определяне на нуждите на потребителите от статистика за групи предприятия, за да бъдат идентифицирани възможни полезни взаимодействия и да бъдат направени препоръки за аспектите на разработването на методология. В момента се провежда оценка на проучването от страна на експерти от държавите-членки и на службите на Комисията с цел разработване на бъдеща стратегия по този въпрос. След първото проучване и консултацията с главните заинтересовани страни методологията относно ключовите области на статистиката за групи предприятия ще бъде доразвита допълнително.

Друг съществен проект цели разработването на икономически показатели относно глобализацията въз основа главно на Ръководството за показателите за икономическа глобализация на Организацията за икономическо сътрудничество и развитие (ОИСР). Беше съставен първи набор от показатели за глобализацията, който може да бъде намерен на уебсайта на Евростат. Евростат състави вътрешна група за по-нататъшно разработване на методологията в този контекст. В момента се провежда проучване относно използването на практика на показателите от Ръководството за показателите за икономическа глобализация на ОИСР, като с него се цели изчисляване и разпространение на показателите, където е възможно, както и определяне на потенциала за събиране на показатели, които все още не са налични.

За подпомагане на политиките, свързани с предприемачеството , бяха разработени показатели като бизнес демография и бизнес демография на работодателите. Понастоящем се провежда по-задълбочено разглеждане на показателите за предприемачеството с цел постигане на международно споразумение относно набор от показатели в съответствие със съвместната програма на ОИСР и Евростат за показателите за предприемачеството в рамките на която се подготвя работна среща на Евростат и ОИСР за определящите фактори за предприемачеството като например регулаторната рамка.

Цел 2: Да се постигне съгласувана рамка за свързаната с бизнеса статистика

Статистиката относно предприятията и търговията се съставя в съответствие със законодателството на ЕС, което се разви през годините. Проектът „Подобряване на съответствието между нормативните уредби в различните области на бизнес статистиката и търговията“ цели преразглеждането на това законодателство с цел предоставяне на методологична, устойчива и рентабилна хармонизирана рамка за различните области на статистиката за предприятията и търговията.

Проектът започна с няколко срещи на работната група, в рамките на които Евростат и участващите държави-членки обсъдиха работната програма и използването на използването на отделна мрежа ЕСС за тази цел. При създаването на мрежата ЕСС Евростат пое ролята на координатор, тъй като не бе възможно определянето на координатор от страна на държавите-членки. Работната програма на мрежата ЕСС има за цел да разгледа статистическите единици, използвани в първата фаза. Други аспекти, които ще бъдат разгледани, включват целевото население, рамките, референтния период, класификациите и тяхното прилагане (разбивките, специалните обобщени показатели) и характеристиките и определенията. Бяха отпуснати отделни безвъзмездни средства за подобряване на „съответствието между платежния баланс и статистиката за търговията“, както и на „съответствието между платежния баланс и статистиката за туризма“.

Разработване на статистика за групи предприятия

Това действие е тясно свързано с проекта за разработване на нови показатели в областта на глобализацията в рамките на цел 1, но е насочено към средствата за изготвяне на статистика в един все по-глобализиран свят. Първото средство е регистърът EuroGroups , който представлява регистър за целите на статистиката за мултинационални групи предприятия, действащи в Европейския съюз. Правното основание е Регламент (ЕО) № 177/2008 на Европейския парламент и на Съвета от 20 февруари 2008 година за установяване на обща рамка за регистрите на предприятията за статистически цели и за отмяна на Регламент (ЕИО) № 2186/93 на Съвета[2].

Целта на регистъра EuroGroups е да предостави основа за изготвяне на сравними статистически данни относно глобализацията на икономиките и за предоставяне на единна рамка за проучвания, съставена от мрежа от централни и национални статистически бизнес регистри, които да подпомагат изготвянето на основана на микропоказатели статистика за глобализацията.

Бяха преминати основните първоначални етапи: бяха събрани данни за 5000 мултинационални групи предприятия, които бяха свързани с националните статистически бизнес регистри; беше създадена мрежа ЕСС за по-нататъшно разработване на методологията за регистрите EuroGroups; бяха интегрирани процесите на централните и националните регистри, в подкрепа на тези процеси бяха разработени общи средства и тяхното качество беше подобрено. Това беше направено в рамките на работни срещи с НСИ и националните централни банки, както и чрез безвъзмездни средства за разработване и използване на методи и средства за регистъра EuroGroups на национално равнище..

Беше създадена мрежа ЕСС за „профилиране“ с цел разработване и използване на методология за „профилиране“ на големи и комплексни мултинационални групи предприятия. Мрежата ЕСС проведе проучване на осъществимостта и изготви препоръки за модела на статистическата единица, при който се взема предвид оперативната структура на големи и комплексни мултинационални групи предприятия.

Провеждане на изследвания на Общността с цел намаляване на тежестта върху предприятията

Евростат започна проект, наречен „Схеми на ЕС за изготвяне на извадки“, за идентифициране на области на статистиката за предприятията и търговията, в които не всички държави-членки се нуждаят от възможно най-подробно представяне на информацията.

Цел 3: Да се подкрепи прилагането на по-ефективен начин за изготвяне на статистика относно предприятията и търговията

По-добро използване на данните, които вече съществуват в статистическата система, включително на възможността за изготвяне на прогнози

Първият проект, който заслужава внимание, е „съхраняване на данни и свързване на данните при изготвяне на бизнес статистика“ . Целта е да бъде подпомогнато използването на по-интегрирани бази данни и системи за изготвяне на данни за бизнес статистика в държавите-членки. В рамките на този проект са разгледани три основни аспекта, свързани със свързването на микроданни и съхраняването на данни, а именно:

- интегриране на данни, при което следва да се използва по-ефективно наличната в НСИ бизнес статистика чрез свързване на микроданни и евентуално на макроданни от различни бази данни с цел анализиране на бизнес данните, за които това не е било възможно преди, за да бъдат удовлетворени потребностите на потребителите по по-гъвкав начин и за намаляване на тежестта за предприятията, свързана с предоставянето на отговор.

- интегриране на процесите, което включва подобряване на ефективността на изготвянето на бизнес статистика чрез заместване на изолирани системи за изготвяне на данни, които са специфични за отделни бази данни, с общи системи във възможно най-голяма степен, чиято цел е да позволят на НСИ да подобрят рентабилността на изготвянето на данни, да подобрят и стандартизират качеството на резултатите и да подобрят анализа на статистическите данни и на тяхното разпространение.

- промяна в организацията, по-специално в управлението на въвеждането и прилагането на интегрирана система за изготвяне на статистика, включително технически и организационни промени.

Тъй като някои държави-членки вече въведоха подходи за свързване и съхраняване на данни, този проект ще се основава на мрежата ЕСС, която ще бъде създадена от 2010 година нататък. Беше създадена работна група за обсъждане на работната програма с цел да се подпомагне започването на дейността на системата.

Започнаха три специфични проекта, чиято цел е свързването на микроданни за отделни статистически данни :

- първият проект се отнася до „свързване на микроданни относно възлагането на външни изпълнители“ със структурна бизнес статистика и статистика относно външната търговия на стоки. Бяха отпуснати безвъзмездни средства за подпомагане на действията на държавите-членки в тази област. Целта на проекта е да се анализира въздействието на възлагането на външни изпълнители върху икономическите резултати, трудовата заетост и моделите на международната търговия на стоки на предприятията.

- вторият проект, наречен „нови статистически показатели относно външната търговия по характеристики на стопанската дейност“, цели по-нататъшно разработване на показатели, които ще включват променливи от външната търговия и бизнес статистиката, както и изпробване на осъществимостта на събирането на нови показатели. С тези показатели се цели предоставянето на преглед на структурата на предприятията с дейност в международната търговия, като по този начин те ще позволяват на потребителите да анализират въздействието на търговията върху производството, трудовата заетост и резултатите на предприятията. Освен идентифицирането на нови показатели, които ще предоставят информация относно различни аспекти на европейските предприятия, участващи в международната търговия, понастоящем се разработва методологична рамка за съставяне на нови показатели. Действието е подпомогнато с договор и с безвъзмездни средства.

- целта на третия проект „свързване на микроданни относно използването на информационни и комуникационни технологии (ИКТ)“ е да бъдат разработен подход за свързване на микроданни за по-ефективно използване на основни микроданни, налични в НСИ и свързани с икономическото въздействие на използването на ИКТ от предприятията. За осъществяването на този проект беше подготвена мрежа ЕСС.

Целта на проекта „Методология на модерната бизнес статистика (оптимално събиране на данни, метод за прогнозиране, основан на модели, интегриране на данни)“ е създаване и документиране на методи за модерна бизнес статистика, която да допринесе за ефективно използване на средствата и за висока степен на сравнимост на резултатите в различните държави и области. Беше създадена мрежа ЕСС за изготвяне както на най-добри практики в някои области на развитие (напр. нови средства за събиране на данни, моделиране, европейски подходи), така и на ръководство за методи за европейска бизнес статистика (актуализиране на ръководството от 1997 г.), като бъдат взети предвид резултатите от други проекти (MEETS), както и методологичните препоръки в някои конкретни области, които са в процес на разработване.

По-добро използване на вече съществуващите в икономиката данни

С цел намаляване на тежестта върху респондентите вече съществуващите данни в икономиката следва да се използват за съставяне на бизнес статистиката, например данни, събрани от данъчните органи и данни, изготвени в съответствие със счетоводните рамки. В Регламента относно европейската статистика (член 24)[3] се посочва, че НСИ има достъп до източниците на административни данни, доколкото тези данни са необходими за разработването, изготвянето и разпространението на европейска статистика. Налице са обаче редица методологични и практически трудности за преодоляване.

За справяне с тези проблеми през 2009 г. започна да функционира мрежа ЕСС за по-добро използване на административните и счетоводните данни за бизнес статистика, която ще продължи работата си до 2013 г. Главните цели на тази мрежа ЕСС е да проучи възможностите за разширяване на използването на административни данни за бизнес статистика, за предоставяне на достъп до най-добри практики на НСИ и за изготвяне на препоръки в тази област. Целта на работата е да бъдат идентифицирани общите проблеми, възникващи при използването на различни източници на данни за изготвяне на бизнес статистика.

Разработване на инструменти за по-ефективно извличане, предаване и обработване на данни

Следва да се посочи проектът за „по-добро използване на митнически данни за статистиката за външна търговия (Eкстрастат)“. Екстрастат се основава на информацията, събрана от митническите декларации, и ще бъде засегнат от промените, въведени с осъвременения Митнически кодекс[4]. Регламентът за Екстрастат[5] беше изменен с цел вземането в предвид на тези промени и на отпуснатите за държавите-членки безвъзмездни средства за действия за подпомагане на прилагането на новия регламент.

За проекта „улесняване на използването на Комбинираната номенклатура“ бяха отпуснати отделни безвъзмездни средства за националните статистически институти с цел подпомагане на изготвянето на помощи за Комбинираната номенклатура, предназначени за деклариращите в рамките на Интрастат.

Започна подготвителна работа по проекта „улесняване на прехвърлянето на данни от предприятия към националните статистически институти“, с който се цели проучването на възможностите за опростяване на предаването на данни от предприятията към националните статистически органи.

Цел 4: Да се модернизира Интрастат

Хармонизиране на методите за подобряване на качеството при опростена Интрастат

През 2009 г. беше прието изменение на регламента за Интрастат[6]. С преразглеждането беше опростена системата Интрастат, като на държавите-членки беше предоставена възможност да освобождават повече търговци от задължения за докладване. Тъй като това означава по-непълно събиране на данни, е необходимо гарантиране на качество на данните. В рамките на това действие започнаха два проекта за подобряване на качеството. Същевременно тези проекти представляват необходимо предварително условие за възможни мерки за допълнително опростяване.

С първия проект, наречен „Подобряване на качеството на данните в рамките на опростената система на Интрастат“, се цели подобряване на качеството на данните чрез разработване и прилагане на хармонизирани методи и практики. Методологичните насоки бяха разработени в рамките на договор за предоставяне на услуги и бяха отпуснати безвъзмездни средства за изпълнение на действия за подобряване на качеството.

Целта на втория проект, наречен „намаляване на асиметриите в Интрастат“, представлява постепенно и трайно намаляване на асиметриите при търговията в рамките на ЕС, както на подробно, така и на обобщено ниво. През 2009 г. беше проведено първоначално съгласуване на равнището на ЕС. Съгласуването се състоеше в набор от координирани двустранни проучвания, проведени от държавите-членки на възможно най-подробно равнище на представяне на данните. В резултат от съгласуването бяха преодолени редица значителни асиметрии, които бяха или поправени или предотвратени за в бъдеще. Освен това бяха идентифицирани някои конкретни търговски потоци, които се нуждаят от допълнителна методологична работа. На държавите-членки бяха отпуснати безвъзмездни средства.

По-добро използване на административните данни

Целта на това действие е постигането на подобрено използване на административните данни от страна на държавите-членки при изготвянето на статистика за Интрастат. Интрастат представлява около половината от тежестта в областта на статистиката за предприятията в ЕС. Общо тежестта, свързана със статистиката, е доста малка в абсолютни стойности (по-малко от 1 % от общата административна тежест), но тя продължава да се възприема като голяма. Ако отговорните за Интрастат национални компетентни органи имат възможност да използват в по-голяма степен съществуващите административни данни, това ще доведе до намаляване както на действителната, така и на възприеманата тежест. Бяха отпуснати безвъзмездни средства за подпомагане на свързването на следните бази данни: Интрастат, ДДС и системата за обмен на информация за ДДС (VIES).

Подобряване и улесняване на обмена на данни в рамките на Интрастат

Продължават действията за осъвременяване на събирането на данни чрез използването на електронни средства и интернет технологии, като съответните инструменти бяха доразработени. Бяха положени съществени усилия в областта на валидирането и редактирането на данните чрез автоматизирани процеси, както и чрез използване на усъвършенствани статистически понятия за откриване на грешки и автоматично поправяне.

ЗАКЛЮЧЕНИЯ

След приемането на Решение № 1297/2008/ЕО и приемането на първата работна програма през април 2009 г. започнаха повече от 25 проекта за постигане на четирите цели на MEETS. Беше постигнат сериозен напредък по отношение на създаването на мрежи за съвместна дейност, в чиито рамки се предприемат действия в следните шест основни области: съгласуваност на концепциите и методите, профилиране на големи и комплексни мултинационални групи предприятия, свързване на микроданни и съхраняване на данни за изготвяне на статистика, свързване на микроданни относно използването на ИКТ, методология за съвременна бизнес статистика и използване на административни и счетоводни данни. Освен това започнаха още няколко проекта за подпомагане на разработването и използването на регистъра EuroGroups в държавите-членки. Следва да се отбележи обаче, че държавите-членки разполагат с ограничен капацитет за поемане на допълнителни действия за координиране, свързани с мрежите.

Всички проведени и финализирани проучвания ще бъдат оценени заедно с основните заинтересовани страни от службите на Комисията и от държавите-членки. Разработените методологии ще бъдат изпробвани. Идентифицирането на области с по-малко значение ще бъде включено в по-голяма степен в общата стратегия на Евростат за определяне на приоритетите. Тази стратегия се основава на Съобщението на Комисията до Европейския парламент и до Съвета относно определянето на приоритети, опростяването и намаляването на тежестта, свързана с реакцията, в областта на статистиката на Общността[7].

Посредством приетите от Комисията две годишни работни програми ще бъде гарантирано подходящо финансиране с цел подпомагане на държавите-членки за постигане на целите по отношение на намаляване на тежестта върху бизнеса и за подпомагане на европейската статистическа система за удовлетворяване на новите нужди от статистическа информация. Чрез съфинансиране бяха отпуснати тридесет и една безвъзмездни помощи в размер на 13,5 млн. EUR и бяха сключени договори с подизпълнители за 1,5 млн. EUR за провеждане на 13 външни проучвания. Освен това бяха финансирани работни срещи и работни групи за изготвяне на действия.

Поради своята сложност всички действия ще продължат, като в годишните доклади, които ще продължат да се изготвят до 2013 г., ще бъде предоставена по-подробна информация относно постигнатия напредък.

[1] COM(2009) 404.

[2] ОВ L 61, 5.3.2008 г., стр. 6.

[3] Регламент (ЕО) № 223/2009 на Европейския парламент и на Съвета от 11 март 2009 година относно европейската статистика и за отмяна на Регламент (ЕО, Евратом) № 1101/2008 за предоставянето на поверителна статистическа информация на Статистическата служба на Европейските общности, на Регламент (ЕО) № 322/97 на Съвета относно статистиката на Общността и на Решение 89/382/ЕИО, Евратом на Съвета за създаване на Статистически програмен комитет на Европейските общности (ОВ L 87, 31.3.2009 г., стр. 164).

[4] Регламент (ЕО) № 450/2008 на Европейския парламент и на Съвета от 23 април 2008 г. за създаване на Митнически кодекс на Общността (OВ L 145, 4.6.2008 г., стр. 1).

[5] Регламент (ЕО) № 222/2009 на Европейския парламент и на Съвета от 11 март 2009 г. за изменение на Регламент (EО) № 638/2004 за статистиката на Общността, свързана с търговията със стоки между държавите-членки (OВ L 87, 31.3.2009 г., стр. 160).

[6] Регламент (EО) № 638/2004 на Европейския парламент и на Съвета от 31 март 2004 година (ОВ L 102, 7.4.2004 г., стр. 1).

[7] COM(2006) 693 окончателен от 14 ноември 2006 г. (OВ C 78, 11.4.2007 г., стр. 8).